
                            Εσπερίδα με θέμα «Ορθή νομοθέτηση με αναφορά σε πρότυπα»

Δευτέρα 7 Νοεμβρίου 2016
Συνδιοργανωτές: ΤΕΕ - ΕΣΥΠ/ΕΛΟΤ
Δελτίο τύπου / Συμπεράσματα 
Η ενημερωτική εκδήλωση για την αξιοποίηση προτύπων στην τεχνική νομοθεσία πραγματοποιήθηκε με επιτυχία, τη Δευτέρα 7 Νοεμβρίου 2016. Απηύθυναν χαιρετισμό ο Πρόεδρος του ΤΕΕ κ. Γιώργος Στασινός, η Β΄ Αντιπρόεδρος του ΤΕΕ κα Τόνια Μοροπούλου και ο Πρόεδρος του ΕΣΥΠ-ΕΛΟΤ κ. Χρήστος Σινάνης-Αγκαζίρ.  Συμμετείχε σημαντικό πλήθος στελεχών από τη Δημόσια Διοίκηση καθώς και ιδιωτών που στο πλαίσιο της εργασίας τους ενδιαφέρονται για την εφαρμογή τεχνικών κειμένων, κανονισμών και προδιαγραφών, τα οποία να είναι συμβατά με το ευρωπαϊκό και διεθνές κανονιστικό πλαίσιο, τον υγιή ανταγωνισμό και την υποστήριξη προς το έργο του Δημοσίου τομέα. 
Υπήρξε γενική συναίνεση μεταξύ των παρευρισκόμενων πως για την τήρηση της κεφαλαιώδους αρχής της ελεύθερης κυκλοφορίας προϊόντων και υπηρεσιών στην ευρωπαϊκή αγορά, οι τεχνικοί κανόνες για προϊόντα και υπηρεσίες της κοινωνίας της πληροφορίας που θεσπίζονται από ένα κράτος μέλος της ΕΕ δεν πρέπει να δημιουργούν εμπόδια στην ελεύθερη κυκλοφορία και πρέπει να κοινοποιούνται στα άλλα κράτη μέλη σύμφωνα με τους μηχανισμούς της Οδηγίας 2015/1535/ΕΕ (που αντικατέστησε τις Οδηγίες  98/34/ΕΚ και 83/189/ΕΟΚ).

Έγινε ιδιαίτερη αναφορά στους τρόπους ενσωμάτωσης του ευρωπαϊκού δικαίου στο εθνικό δίκαιο, στην αξιοποίηση των προτύπων στην ορθή νομοθέτηση, σε παραβάσεις της χώρας σε διάφορους τομείς και στους τρόπους θεραπείας και πρόληψης της μη συμβατότητας εθνικού κανονιστικού πλαισίου με το ευρωπαϊκό κανονιστικό πλαίσιο.

Παρακάτω παρατίθενται, ειδικότερα, τα συμπεράσματα / προτάσεις που προέκυψαν από την εσπερίδα:
1. Αναθεώρηση του εγχειριδίου ευρωπαϊκής εναρμόνισης με περαιτέρω εμπλουτισμό του με παραδείγματα και κανόνες εναρμόνισης,  σχετικά με (α)τις υποχρεώσεις κοινοποίησης σύμφωνα με την Οδηγία 1535/2015 (β) την αναφορά σε πρότυπα σε νομοθετικά κείμενα (Co-regulation) και (γ) την ορθή αξιοποίηση των προτύπων και προδιαγραφών κατά τη διεξαγωγή διαγωνισμών των φορέων του Δημόσιου και του ευρύτερου Δημόσιου τομέα για την παροχή προμηθειών και υπηρεσιών.
2. Στη βάση της διαπίστωσης της ανάγκης ευαισθητοποίησης στελεχών υπηρεσιών του Δημόσιου Τομέα σχετικά με την ορθή εναρμόνιση του ευρωπαϊκού δικαίου που περιέχει τεχνικά θέματα ή/και αναφορές σε ευρωπαϊκά πρότυπα: α) διεξαγωγή σεμιναρίων προς στελέχη του Δημοσίου Τομέα σχετικά με το αναθεωρημένο εγχειρίδιο ευρωπαϊκής εναρμόνισης, β) ανάπτυξη ομάδας εμπειρογνωμόνων/μεντόρων τυποποίησης για την επίτευξη αυτού του στόχου.
3. Διευκόλυνση της πρόσβασης (ηλεκτρονική) από τους ενδιαφερόμενους σε θεματικές βάσεις προτύπων με τα εναρμονισμένα πρότυπα και λοιπά σχετικά πρότυπα. 

4. Δημιουργία κοινού οργάνου ΤΕΕ-ΕΣΥΠ/ΕΛΟΤ έκφρασης τεχνικής γνώμης σχετικά με την ορθή εναρμόνιση τεχνικών κανόνων του ευρωπαϊκού δικαίου με παράλληλη αναφορά στα ενδεδειγμένα ευρωπαϊκά πρότυπα.
5. Συνεργασία και αλληλοενημέρωση εθνικών εμπειρογνωμόνων που συμμετέχουν και εκπροσωπούν ελληνικά συμφέροντα στα όργανα σύνταξης κανονισμών και προτύπων.
6. Μετάφραση στην ελληνική των Ελληνικών Προτύπων – Προδιαγραφών που έχουν προκύψει από υιοθέτηση αντίστοιχων Ευρωπαϊκών ή Διεθνών.
7. Διερεύνηση τρόπων αποδοτικότερης ενημέρωσης καταναλωτών σχετικά με τη σήμανση CE, τις Οδηγίες νέας προσέγγισης, τη Γενική ασφάλεια προϊόντων  και τα σχετικά εναρμονισμένα ή μη πρότυπα.
Η Συντονιστική Επιτροπή για την υλοποίηση του Συμφώνου Συνεργασίας μεταξύ ΕΣΥΠ/ΕΛΟΤ και ΤΕΕ αναλαμβάνει να προβεί στις κατάλληλες ενέργειες για την διευκόλυνση της υλοποίησης των παραπάνω συμπερασμάτων.

